પારણા-મહોત્સવ માટે બાંદરા-કુર્લા કૉમ્પ્લેક્સના MMRDA ગ્રાઉન્ડમાં સવા લાખ સ્ક્વેર ફુટનો મંડપ બાંધવામાં આવ્યો છે જેમાં ભક્તો માટે ૪૦ હજાર ખુરસીઓની વ્યવસ્થા કરવામાં આવી છે. તપસ્વી મુનિરાજ માટે હંસ આકારનું સિંહાસન બનાવવામાં આવ્યું છે. હંસરત્ન વિજયજીના આ તપના અંતિમ ઉપવાસમાં સમૂહમાં ૧૬ ઉપવાસ કરવાની હાકલ કરવામાં આવી હતી જેમાં મુંબઈ અને બહારગામના ૧૯૩ ભક્તો જોડાયા છે. તેમની બેઠક અને પારણાં માટે અલાયદી વ્યવસ્થા છે તેમ જ આ તપસ્વીઓનાં સગાંસંબંધીઓને ગ્રાઉન્ડ સુધી લાવવા આયોજકો દ્વારા બસની સગવડ કરી અપાઈ છે. આ ઉપરાંત સમસ્ત મુંબઈના ઠેકઠેકાણેથી ભક્તો માટે ૧૦૦૦ બસની નિ:શુલ્ક વ્યવસ્થા પણ કરવામાં આવી છે. આ મંગલ કાર્યક્રમમાં દરેક ગચ્છનાં ૫૦૦થી વધુ જૈન સાધુ-સાધ્વીજી પણ ઉપસ્થિત રહેવાનાં છે તો મહારાષ્ટ્રના મુખ્ય પ્રધાન દેવેન્દ્ર ફડણવીસ અને જલસંપદાપ્રધાન ગિરીશ મહાજન પણ પધારવાના છે. રવિવારે સવારે સાડાઆઠ વાગ્યે શરૂ થનારા કાર્યક્રમમાં જૈન સાધુ-સાધ્વીજીઓનો ભવ્ય સામૈયા સાથે પ્રવેશ થશે. ત્યાર બાદ તપસ્વી અનુમોદના સભા અને તપસ્વીનાં પારણાં અને બહુમાન થશે.